
«Les Traceurs». Concepció: Rachid Ouramdane. Música: Jean-Baptiste Julien. Funàmbul: Nathan Paulin. Fotografia Bertrand Delapierre. Producció: Chaillot - Théâtre national de la Danse de París. Festival Grec'23. Plaça Catalunya i Passeig de Gràcia, Barcelona, 2 juliol.

_______________________________________________________________
El Grec a la corda fluixa
El pintor bielorús d'origen jueu, Marc Chagall —que va acabar abandonant Rússia i es va exiliar a París i que als anys trenta va fer una estada catalana a Tossa de Mar— si aixequés el cap s'ho hauria passat pipa durant els quaranta minuts —38 minuts per ser exactes— en què el funàmbul francès Nathan Paulin va recórrer la distància de 350 metres, a 70 metres d'altura, entre la cúpula del Centre Movistar, al Portal de l'Àngel-Plaça de Catalunya i el terrat de l'Assicurazioni Generali, al Passeig de Gràcia-Gran Via de les Corts Catalanes.
El funambulisme, art ancestral del circ de carrer, té avui en dia un aire romàntic que posa els espectadors del segle XXI al límit d'allò que l'ésser humà era i encara és capaç de fer. Marc Chagall feia volar en la imaginació de les teles els seus violinistes i alguns dels seus personatges de la nostàlgia de la Rússia d'infància perduda del pintor.
El circ del segle passat tenia el concepte del risc entre un dels seus reptes. Sense risc no hi havia espectacle. Havíem vist funambulistes jugant-se la pell a cos nu, sense cable de seguretat i —experiència personal viscuda a mitjan segle passat— fins i tot travessant un cable damunt d'una motocicleta nana entre dos punts d'una llarga avinguda.
La protecció no existia. La prudència no havia arribat com a exigència per donar el permís. La seguretat es deixava a l'abast de l'artista. El resultat final de l'espectacle, a la seva destresa i, sobretot, a la bona sort.
El funàmbul francès Nathan Paulin, als seus 29 anys, té alguns dels rècords més importants de l'art del funambulisme. Una de les seves gestes més coneguda és la travessa de 2.400 metres llargs al Mont Saint-Michel. Però no només ha ballat en l'aire a França, com a la travessa entre la Torre Eiffel i el Trocadero de París, sinó que ha portat la seva destresa a Itàlia, a Rio de Janeiro i, ara, per primera vegada, a Barcelona, aprofitant una reinauguració en clau popular del Grec'23, aquesta vegada centrada en l'àmbit de Ciutat, i en col·laboració amb la commemoració del 200 aniversari de l'obertura del Passeig de Gràcia.
L'espectacle del coreògraf Rachid Ouramdane, director del  Chaillot - Théâtre National de la Danse de París compta, a més, amb una banda sonora de Jean-Baptiste Julien i aquí s'ha complementat encara amb un embolcall poètic que sota el títol de «Poeta de guàrdia» ha ofert un collage de versos de Josep Carner, Joan Vinyoli, Clementina Arderiu, Joan Maragall o el Rector de Vallfogona, entre altres, amb la recitació a càrrec de poetes catalans com Martí Sales, Maria Cabrera, Josep Pedrals o Andreu Gomila.
No sé si la bona intenció de barrejar en ple aldarull de carrer poesia amb funambulisme ha donat el resultat que es pretenia. Els espectadors —assistents expressament a la crida del Grec o turistes de pas sorpresos— tenien més ganes d'aixecar el nas enlaire i comprovar si el funàmbul seria capaç de glaçar-los la sang amb el seu moviment damunt el cable que no pas d'escoltar recitals poètics.
Qui hagi pogut veure els plans de càmera (el canal Betevé en va fer la retransmissió completa) o les imatges captades per un dron —l'últim invent de la tecnologia audiovisual que ha canviat la percepció que es tenia fins ara dels plans generals— va poder comprovar la seguretat que envolta l'actuació de Nathan Paulin. El risc, que sempre hi és malgrat tot, queda esmorteït per la subjecció de seguretat que va recorrent el cable durant tot el trajecte a la vegada que el funàmbul ho fa amb els peus nus.
El que compta de l'actuació és la capacitat de mantenir l'equilibri durant tot el recorregut d'anada i tornada, els moments quan Nathan Paulin s'asseu al cable i, amb un nivell màxim d'equilibri, es torna a posar dempeus, o el vaivè del cable, com si fos el joc de la corda, sense que rellisqui a peu dret i sempre amb els braços en majestat.
Nathan Paulin ha aconseguit posar el Grec a la corda fluixa. Però la corda, que n'hi ha per temps, ha aguantat el repte. Una altra cosa és que els espectadors esporàdics de carrer hagin estat conscients que l'actuació era una reinauguració del Festival d'Estiu de Barcelona i no una trapelleria d'un ciutadà protestant per alguna reivindicació social, com aquells herois anònims que, temps ha, es penjaven al dit de Colom fins que, gràcies al cos de bombers, no aconseguien poc o molt el que reclamaven.
El funambulisme té moltes cares. I en el funambulisme de la vida real no tothom és Marc Chagall per convertir terapèuticament la precarietat en una tela de fantasia. El funàmbul francès Nathan Paulin aconsegueix amb el seu espectacle que tothom estigui amb el nas enlaire, una oportunitat per deixar de veure durant quaranta minuts el que hi ha ran de terra.

Andreu Sotorra, Clip de Teatre, 3 juliol 2023

Espectacle retratable

És evident que és espectacular el passeig del funàmbul passant per un cable per sobre dels edificis i,encara, saludant, fent que la cinta penduli o estirant-se per descansar una estona. L'atracció d'aquesta intervenció, que serveix per celebrar els 200 anys del naixement del Passeig de Gràcia, és un reclam evident per a totes les càmeres i telèfons mòbils. hi ha qui el retatava en horitzontal, en vertical o en vídeo. el que preferia captar-lo quan passava per sobre dels seus caps. o els que el retrataven a distància perquè la perspectiva ajudés a entendre l'alçada. Si només hi ha el risc de la caiguda (i evidentment va mínimament subjectat) per força el seu passeig es converteix en un exercici contemplatiu i, per tant les reflexions i sensacions del mateix artista traduïdes al català sobre el fet de fer equilibris a molta alçada són l'única causa dramatúrgica. Que ressona massa a superar l'esforç, a entendre el risc com a repte. A fer un cant a la confiança amb un mateix. Probablement, és el que dona de sí com a acompanyament aquetsa intervenció però acaba sent terriblement plana, (tot i que el risc no decreixi ni un gram).

En aquest sentit, l'acció de parkour en grup que es va poder veure a la mostra d'igualada (molt més breu i i intensa) va captar molt més l'atenció. Perquè anaven sense lligar,tot baixant per la biblioteca de Cal Font a Lignes de vie. El seu descens vertiginós tenia un cert aire de coreografia amb una música clàssica (trencant el tòpic que casaria molt millor aquesta acció urbvana amb la dansa urbana).

A plaça Catalunya, mentre tornava l'artista Nathan Paulin fent aplaudir un bon sector del públic molta canalla s'havia interessat de nou per les veces i els coloms. i els pares, evidentment, van deixar de gravar el cable a gran alçada per retratar el primer pla de la filla amb els coloms que fa generacions que viuen d'aquest negoci. Una evidència que al risc, li cal una interactivitat amb el públic, que s'hi connecti des d'un gran respecte pel seu treball però també amb algun motiu per no desenganxar-s'hi. És cert que l'espectacularitat serveix perquè Barcelona combregui, sense necessitat de pujar a Montjuïc, amb el festival Grec. El reclam hi és; la connexió, en canvi, és pràcticament inexistent.
Jordi Bordes, Recomana, 3 juliol 2023
El funàmbul Nathan Paulin fa una passejada pel cel de Barcelona

"Em dic Nathan Paulin, tinc 29 anys i soc funàmbul", així es presentava l'artista francès unes hores abans de participar en el Festival Grec, aquest diumenge. El repte barceloní de Paulin era ballar damunt un cable estès a més 50 metres d'altura entre el Movistar Centre, al Portal de l'Àngel, i l'edifici Generali, al passeig de Gràcia: és a dir, una distància de 350 metres damunt la plaça Catalunya que ha fet gairebé en 40 minuts.

L'acció de Paulin forma part de l'espectacle Les traceurs, dirigit pel coreògraf Rachid Ouramdane i que inclou també una banda sonora de Jean-Baptiste Julien i un ha estat precedida d'un pròleg poètic, Poeta de guàrdia, en què Martí Sales, Maria Cabrera, Josep Pedrals i Andreu Gomila han recitat poemes atenent les peticions de la gent que a poc a poc anava omplint la plaça Catalunya. No hi han faltat versos del Rector de Vallfogona, Josep Carner, Joan Vinyoli, Joan Maragall, Clementina Arderiu i Francisco de Quevedo, entre d'altres.

També ha tingut alè poètic la passejada per les altures, perquè a través de la megafonia arribava un recitat, en català, amb pensaments de l'equilibrista sobre les sensacions que experimenta quan és tot sol allà dalt.

A les 20 h, Paulin, ben assegurat al cable, ha començat a caminar pel cel, mentre un dron el filmava a una distància prudencial. Caminava, s'aturava, s'asseia... A la part central, el cable es movia més, però el funàmbul no perdia l'equilibri. El públic aplaudia, mirant de transmetre caliu i suport, i ha esclatat en una ovació quan ha acabat el recorregut d'anada i tornada.

"Quan començo una passejada tinc por, però a poc a poc em vaig sentint més còmode i segur. Miro de pensar en coses maques i de sentir la inspiració del lloc, del paisatge i de la gent. A Barcelona tinc la sort d'estar envoltat d'edificis magnífics", havia explicat Paulin dissabte en una trobada amb la premsa.

Paulin és un dels equilibristes aeris del moment. Entre les seves fites hi ha el recorregut de més de 2 quilòmetres a gran altura que va fer al mont Saint-Michel, a França. També va ballar entre la Torre Eiffel i el Trocadero de París, i el pròxim repte serà fer-ho en una distància de 2,7 quilòmetres, entre la Torre Eiffel i la Torre Montparnasse. "Ho aconseguirem", pronostica.

Xavier Cervantes, ARA, 3 juliol 2023

El funambulisme, o la fascinació per les altures 
La cosa ve de lluny. A l’antiga Grècia ja hi havia individus que s’enfilaven a una corda per caminar per les altures. Eren els “dansaires a la corda”. Aquest art de seguida va arribar a Roma, on els van anomenar amb una paraula composta per funis (corda) i ambulare (caminar), és a dir, el que camina per la corda. Aquest funis el trobem també en paraules com funicular, vehicle que funciona per tracció d’un cable. 

Fins a la segona meitat del segle XX, els funambulistes s’exhibien en espais públics, circs i sales d’entreteniment, posant l’ai al cor al públic que admirava la seva destresa d’aguantar l’equilibri damunt d’una superfície tan prima com un fil. Però llavors va arribar Philippe Petit i el funambulisme va fer un pas de gegant. 

L’hivern del 1968, amb 18 anys, Petit es va assabentar, gràcies a una revista de cal dentista, que a Manhattan s’estaven construint els gratacels més alts del món. En va quedar tan fascinat, que en aquell mateix moment va decidir que hi penjaria un cable de l’un a l’altre i s’hi passejaria. Abans, però, va fer algunes provatures, com ara travessar el cel entre els dos campanars de la catedral de Notre Dame de París, que veia des de casa. Com que els seus conciutadans no li van fer gaire cas, se’n va anar “indignat” cap a Austràlia, on es va passejar entre les torres de la part nord del pont d’acer de Sydney. Era el 3 de juny del 1973 i Petit ho explica en primera persona, amb tota la intriga d’una novel·la de misteri al llibre Alcanzar las nubes (Alpha Decay) o El desafío (Duomo). 

El pas següent, esclar, van ser els gratacels del World Trade Center. Aquí la cosa era força més complicada i calia desenvolupar tot un pla criminal. Criminal, sí, perquè el que pretenia fer el funàmbul era del tot il·legal. 

Però com que Petit és una ànima lliure, “un díscol”, com ell mateix es defineix en el llibre, no s’arronsava davant de cap dificultat. Quan fa els 17 anys, tips d’aguantar-lo, els pares “l’empenyen a emancipar-se”, un eufemisme per dir que el fan fora de casa sense contemplacions. I continua: “Als 18 anys, ja m’havien expulsat de cinc escoles per exercitar-me en l’art de robar carteres als professors, així com en l’art de manipular cartes per sota del pupitre”. 

El que està dient Petit explicant la seva formació és que la fina línia que divideix l’art del delicte és tan prima com la corda per on li agradava caminar per les altures. Fet un peça de cap a peus, i impulsat per aquella il·luminació que va tenir a la consulta del dentista, l’artista comença a bastir el seu pla, que acabarà fent realitat sis anys després, el 7 d’agost del 1974, quan travessarà unes quantes vegades la distància que separava les Torres Bessones, 42 metres, abans de ser detingut. Només 42 metres, però a més de 400 metres d’altura. 

Amb una colla d’amics enlluernats per la seva figura que l’ajudaran a executar el pla, es colen al WTC amb identificacions falses per estudiar totes les escletxes. La matinada del 7 d’agost, carreguen un cable de 200 kg, que és el que hauran de penjar entres les torres i que pugen en un muntacàrregues. Un cop al terrat, llançaran una fletxa amb una llinya, que servirà per substituir-la per cordes més amples, fins a arribar al cable per on es passejarà. Ells mateixos no es podien creure que no els haguessin detingut abans, però l’enrenou de les obres dels gratacels els va facilitar un camuflatge perfecte. 

El president del World Trade Center, Guy F. Tozzoli, va dir: “Philippe Petit va planificar i va executar el crim perfecte..., i el món sencer el va adorar per això”. Un cop condemnat, el jutge no va tenir més remei que commutar-li la pena de presó per treballs socials. Els “treballs socials” van ser un altre premi per al funàmbul, perquè van consistir a fer actuacions per a la canalla a Central Park. 

L’escriptor Paul Auster li va agrair “el regal de sorprenent i indeleble bellesa” que havia fet a la ciutat de Nova York, i Bob Dylan li va dedicar una cançó, Don’t fall. Més enllà del llibre autobiogràfic, James Marsh en va fer un documental, Man on wire, que va guanyar l’Oscar el 2008, i Robert Zemeckis va dirigir la pel·lícula The walk el 2015. 

Amb 29 anys, Nathan Paulin, en canvi, no s’ha sortit mai de la llei. De vegades calen personatges com Philippe Petit que se saltin la llei perquè els que vinguin després es trobin el camí fressat. És el cas del funàmbul que aquest diumenge s’ha passejat pel cel de la plaça Catalunya en un acte qualificat d’inauguració popular del Festival Grec. Més legal, impossible. 

Paulin explica a La Vanguardia com ha arribat fins aquí: “Era molt jove quan vaig començar a caminar sobre cordes, entre dos arbres, però no havia previst mai convertir-me en funàmbul. Era com una mena de meditació, passejar per sobre dels pins; això és el que m’agradava. Després he anat descobrint on podia arribar, perdent-hi la por progressivament. En el meu cas va començar així, com un esport de muntanya”. 

Paulin no coneixia Philippe Petit quan va començar, el va descobrir posteriorment, i insisteix: “No he travessat mai res de manera il·legal, sempre he demanat les autoritzacions pertinents”. Tampoc coneixia Barcelona, però els dies previs a l’actuació, va descobrir la plaça Catalunya, que qualifica de “lloc ideal, maco, ple de gent i brogit, cèntric, que em permet compartir l’experiència amb un munt de gent”. 

L’artista que protagonitza l’espectacle The traceurs, dirigit pel coreògraf Rachid Ouramdane, detalla què és el que fa abans de començar a caminar per les altures: “Per concentrar-me no tinc cap tècnica particular. Passo molt de temps a fer la instal·lació de tot, que segueixo molt de prop, m’hi aplico molt. De manera que quan estic damunt del fil sé que tot ha estat ben preparat. Estic lligat, no em cal una gran preparació, em poso a caminar i llestos”. 

I el més curiós, com també explica Petit, és que quan són allà dalt tenen temps de rumiar en coses ben diverses: “Penso en tantes coses, quan soc allà dalt. Quan m’hi enfilo, el primer que procuro és de fer-ho bé i gestionar el molt estrès que pot suposar. Es tracta que només n’hi hagi una mica, per controlar la por, per no caure en la seva trampa, vigilar el ritme per no cedir a la temptació de fer-ho massa ràpid. Un cop comences a caminar, i especialment a la tornada, tot es focalitza en el moment present, és un espectacle i cal fer atenció als moviments, però quan torno ja m’evadeixo una mica, penso en moltes coses, miro la gent que hi ha a baix. Ho faig per curiositat, intento descobrir elements del paisatge, 30 minuts donen per molt”. 

De tots els recorreguts que Paulin ha completat, tria el de la torre Eiffel, a París. El mateix que va fer el 1989 Philippe Petit des del Trocadero. Però aleshores no hi havia la policia esperant Petit al final del cable, sinó l’alcalde de París Jacques Chirac. 

Magí Camps, La Vanguardia, 3 juliol 2023
Travessar el cel sense motor 
Pot ser que l’espectacle més gran del món sigui un home pujat a un cable, un home que solca el cel sense motor, un home que roba a tots els seus espectadors: el vertigen, el singlot, l’alè, el valor, els fills. 

Ningú no pot no mirar aquell home pujat a un cable. Ningú no pot deixar de mirar-lo 38 minuts. Ningú no pot no pensar que s’acabi, ningú no pot deixar de pensar que el cable es trencarà, que es desancorarà d’on dimonis l’hagin lligat. El cable fa 350 metres i l’home, no content d’haver-lo recorregut només d’anada, ho fa també de tornada. 

L’home és Nathan Paulin i solca el cel de Barcelona per sobre del passeig de Gràcia, que commemora els 200 anys d’existència dins del programa del Grec, i va i torna per un cable d’acer de l’edifici de Telefónica a l’edifici de Generali, un cable a 70 metres d’altura, per sobre dels arbres, de la major part dels edificis, de les terrasses dels hotels, on ningú no pot no tenir la boca oberta, i no és per beure. No ha de ser casualitat que un dels dos ancoratges sigui a la seu d’una companyia d’assegurances. 

De vegades descansa. S’asseu sobre el cable (com centenars de persones s’han assegut allà baix, sobre l’asfalt), després s’aixeca i prossegueix, o es penja del maleït cable, i torna a pujar com qui surt de la piscina. Ha aparegut puntual a les vuit del vespre, mentre un altaveu emet els seus pensaments, unes frases escrites per ell; una música profunda i (amb perdó) com de funeral l’acompanya tot el trajecte. 

En un parell d’ocasions, el cable pren vida pròpia i es converteix en una onada de 3 o 4 metres, amunt i avall, el funàmbul manté la calma i els braços en creu, el cable es calma. La gent ha cridat un moment i ha contingut la respiració, les mares han agafat les mans dels seus fills. Algun taxista, imprudent, toca el clàxon. Però a Nathan no li importa el soroll. A pocs metres de la terrassa de l’hotel Iberostar s’atura i saluda, el paio. Somriu, i no sembla forçat. 

Per fi torna al punt de partida. Milers de persones aplaudeixen i exhalen tot l’alè que havien contingut, milers de litres d’aire es converteixen en xiulets. Pot ser que sigui l’espectacle més gran del món, o potser el més llarg, 700 metres sobre un cable, 38 minuts que en semblen 380. Arriba el vespre. 

A les 20.48 h, al centre de la calçada de ronda de Sant Pere, l’Elisa emula en Nathan. Amb els braços en creu, movent-los sincrònicament, simula que manté l’equilibri, mentre la seva amiga Alba la retrata en contrapicat, “per a l’Insta”. Però no té gràcia: la seva línia és blanca i està pintada a l’asfalt, on vivim els mortals. 

Ignacio Orovio, La Vanguardia, 3 juliol 2023

